Itkuiset lapset eivät oikeuden mukaan ole kokeneet voivansa poistua asunnosta, uutisoi Helsingin uutiset.

Kuvituskuva. MATTI TANNER

Helsingin käräjäoikeus on tuominnut nelikymppisen pariskunnan sakkorangaistukseen alakouluikäisten lasten vapaudenriistosta, kertoo Helsingin Uutiset.

Lehden mukaan tapahtumat saivat alkunsa, kun pariskunnan poika oli ollut ulkona leikkimässä kesäpäivänä vuonna 2016. Nainen oli kuullut meteliä ja itkua rappukäytävästä ja oven avattuaan löytänyt kaksi isompaa lasta pitämässä naisen poikaa käsistä kiinni. Aikuisen tultua paikalle pojat olivat säikähtäneet ja yrittäneet paeta paikalta.

Lopulta nainen yhdessä pojan isän kanssa ohjasivat pojat sisälle asuntoonsa kädestä pitäen. Mies oli kertomansa mukaan jättänyt asunnon molemmat ovet auki, mutta sisäovi oli saattanut painautua omia aikojaan kiinni viisikon ollessa sisällä asunnossa.

Karkuri kiinni

Aikuisten selvittäessä epäiltyä kiusaamista yhdessä poikien kanssa oli toisen pojan sisko avannut asunnon kiinni olleen sisäoven ja tullut sisään. Tällöin toinen pojista oli juossut ulos. Mies juoksi pojan kiinni ja vei tämän takaisin sisään.

Helsingin uutiset kertoo, että oikeuden mukaan tilanteessa oli rajoitettu lasten liikkumavapautta, sillä nämä olivat käytöksensä perusteella ymmärtäneet, etteivät he pääse pois asunnosta niin halutessaan. Liikkumisvapauden rajoittamiseksi katsotaan myös, että mies oli taluttanut lasta pihalla kädestä tai vaatteista kiinni pitäen, lehti kirjoittaa.

Helsingin käräjäoikeus tuomitsi naisen kahdeksaan päiväsakkoon, josta maksettavaa kertyi 136 euroa. Miehelle lankesi 12 päiväsakon tuomio, suuruudeltaan 276 euroa. Tapauksessa otettiin huomioon vanhempien motiivi, minkä vuoksi sakkorangaistus on lievä.

Pariskunta on kiistänyt syytteen. Tuomio ei ole lainvoimainen.